Uvist om Emma kan få komplikationer

Lægerne er ude i ukendt land, så de kan heller ikke garantere, at der ikke kan opstå helbredsproblemer for Emma de kommende år.

- Jeg er meget bange for, hvad fremtiden bringer. Hvor meget hendes nyrer kommer til at være skadet i fremtiden. Vi er blevet forberedt på, at hun i hvert fald skal have medicin hele sit liv. Og hvad gør det ved kroppen? Og hvordan tager Emma det? Og vil hun på et tidspunkt få smerter?, spørger Nicoline Holm.

De kommende år vil lægerne følge Emma og flere af de andre forgiftede børn - både for at hjælpe dem, men også som en del af et forskningsprojekt, der måske kan give mere viden om alvorlig D-vitaminforgiftning af spædbørn.

Forældrene kommer derfor til at leve i uvished i mange år fremover.

- Ja, vi kan ikke gøre andet end at prøve at holde øje med det. Og lære af det, så det ikke kommer til at ske en anden gang, siger Henrik Christesen.